Source: https://domov.sme.sk/c/4832608/aktivista-vyhral-prvy-spor-tykajuci-sa-pezinskej-skladky.html
Timestamp: 2018-01-22 10:27:53+00:00
Document Index: 1170149

Matched Legal Cases: ['súd ', 'súd ', 'súd ', 'Súd ', 'súd ', 'Súd ', 'súd ', 'Súd ']

Aktivista vyhral prvý spor týkajúci sa pezinskej skládky - domov.sme.sk
Aktivista vyhral prvý spor týkajúci sa pezinskej skládky
Krajský súd v Bratislave (KS) vyhovel žalobe Pezinčana Miroslava Krála, v ktorej napadol rozhodnutie o jeho vylúčení z konania o umiestnení pezinskej skládky.
7. máj 2009 o 9:56 SITA
BRATISLAVA. Krajský súd v Bratislave vyhovel žalobe Pezinčana Miroslava Krála, v ktorej napadol rozhodnutie o jeho vylúčení z konania o umiestnení pezinskej skládky. Toto územné konanie predchádzalo integrovanému povoľovaniu skládky, o ktorom bude rozhodovať Najvyšší súd SR. Agentúru SITA o tom dnes informovala Zuzana Čaputová z občianskej iniciatívy Skládka nepatrí do mesta.
Žalobu podal Král takmer pred dvoma rokmi preto, lebo Ministerstvo výstavby a regionálneho rozvoja SR rozhodlo, že hoci je obyvateľom mesta Pezinok, územným rozhodnutím o skládke nemôže byť nijako priamo dotknutý na svojich právach, lebo nežije v jej bezprostrednej blízkosti.
"Žalobca namietal, že umiestnením skládky približne 400 metrov od centra Pezinka utrpí ujmu na viacerých Ústavou zaručovaných právach. Ide predovšetkým o právo na súkromie, rodinný život a právo na priaznivé životné prostredie," spresnila Čaputová.
Žalobca tiež podľa nej namietal zásah do svojho vlastníckeho práva a v neposlednom rade poukazoval aj na medzinárodnú legislatívu, ktorá nás zaväzuje umožniť čo najširšej verejnosti aktívne sa zúčastňovať rozhodovacích procesov týkajúcich sa životného prostredia.
"Súd dnes skonštatoval, že ministerstvo vylúčilo Miroslava Krála ako účastníka konania nezákonne,“ uviedla advokátka spolupracujúca s Via Iuris Eva Kovačechová. "Rozsudok je pre nás veľmi dôležitý, lebo potvrdzuje, že v povoľovaní skládky boli porušené práva účastníkov konania,“ povedala Čaputová. Podľa riaditeľky Via Iuris Zuzany Aimaq-Fialovej súdny orgán prvýkrát počas celej kauzy oficiálne potvrdil, že v procese rozhodovania o pezinskej skládke úrady pochybili. "Je to síce zatiaľ malé, ale významné víťazstvo nad nezákonnosťou,“ doplnila.
Spor pezinskej skládky sa začal v roku 2002. Spoločnosť Ekologická skládka požiadala o územné rozhodnutie pre novú skládku, pričom bratislavský inšpektorát životného prostredia ju na základe územného rozhodnutia Krajského stavebného úradu v Bratislave (KSÚ) povolil. Mesto však vtedy v územnom pláne skládku zakázalo. Na čele KSÚ bol Ján Man mladší, vlastník pozemku pod navrhovanou skládkou, a syn Jána Mana staršieho, ktorý o jej výstavbu žiadal. Tento úrad vylúčil z konania všetkých účastníkov, vrátane Miroslava Krála, a v konaní tak ostal iba jediný účastník - Ekologická skládka a.s.. "Krajský stavebný úrad v Bratislave niekoľko mesiacov odmietal sprístupniť svoje rozhodnutie verejnosti s poukazom na údajné obchodné tajomstvo, ktoré v ňom malo byť obsiahnuté. Napokon po desiatich mesiacoch od jeho vydania bolo rozhodnutie odtajnené, pretože žiadne obchodné tajomstvo neobsahovalo," konštatovala Čaputová. Vlani v decembri riešil kauzu skládky Krajský súd v Bratislave, kde občianski aktivisti a mesto Pezinok podali žalobu voči rozhodnutiu Slovenskej inšpekcie životného prostredia (SIŽP), ktorá povolila budovanie kontroverznej skládky v meste. Súd žalobu zamietol s odôvodnením, že integrovanému povoleniu predchádzalo územné konanie, ktoré právoplatným rozhodnutím umiestnilo skládku v novej jame v Pezinku. Aktivisti aj mesto Pezinok sa preto obrátili na Najvyšší súd SR, ktorý o odvolaní rozhoduje. Skládka odpadov nachádzajúca sa približne 400 metrov od centra Pezinka prešla v marci tohto roku kolaudačným konaním. Niekoľko dní na ňu vozili odpad, až kým si prevádzkovateľ prevzal rozhodnutie Najvyššieho súdu SR. Súd tak vyhovel protestujúcim Pezinčanom a pozastavil vykonateľnosť povolenia dovtedy, pokiaľ nerozhodne o zákonnosti jej povolenia.